b'\n_START_ARTICLE_\nKnji\xc5\xbeni jezik\n_START_SECTION_\nZborni jezik\n_START_PARAGRAPH_\nZborni jezik obvladajo jezikovno \xc5\xa1olani ljudje. Ve\xc4\x8dinoma se pi\xc5\xa1e in bere, v govoru pa se uporablja pri javnih in uradnih nastopih. Gre za jezikovno zvrst, ki dosledno upo\xc5\xa1teva jezikovna pravila. Skorajda vse, kar zapi\xc5\xa1emo, je v zbornem jeziku. U\xc4\x8dimo se ga v \xc5\xa1olah. Je edina jezikovna zvrst, ki je enaka po celotnem slovenskem govornem in kulturnem obmo\xc4\x8dju.\n_START_SECTION_\nKnji\xc5\xbeni pogovorni jezik\n_START_PARAGRAPH_\nJe manj stroga oblika knji\xc5\xbenega jezika, ki se uporablja predvsem v govoru. Sicer je bistveno podoben zbornemu jeziku, vendar ni povsem enoten po celotnem govornem obmo\xc4\x8dju. Ne sledi strogo naglasnim pravilom in stav\xc4\x8dni fonetiki. Zna\xc4\x8dilna je na primer raba nedolo\xc4\x8dnika brez kon\xc4\x8dnega -i (t. i. kratkega ali pogovornega nedolo\xc4\x8dnika). Uporabljamo ga v pogovoru z ljudmi iz oddaljenih krajev.'